晚憩杜橋館
作者：周邦彥
朝代：宋

paragraphs: 寒茅愔愔雞啄場，兒啼索衣天隕霜。
密林漸放山色入，楓枯振槁聲琅琅。
清漿白羽棄已久，黄菊紫萸看欲香。
歲行及此去愈疾，若决積水難隄防。
嗟予齒髮非故物，念此內熱如涫湯。
願見唐朝呂墨客，膝行問道求神方。
齋心千日百事畢，消我頷雪還韶光。
豈饒蒿目憂世事，黄金綰腰埋土囊。